**ОБЩИНСКА ИЗБИРАТЕЛНА КОМИСИЯ ГР. СЕПТЕМВРИ**

**Град Септември, ул."Александър Стамболийски" № 37А**

**Тел. 03561/7770, GSM:0888587505 email: oik1329@cik.bg**

**ПРОТОКОЛ № 48/23.11.2017 г.**

**от заседание на ОИК гр. Септември**

 Днес 23.11.2017 г. в сградата на Община Септември, се проведе заседание на ОИК гр. Септември при следния дневен ред:

1. Вземане на Решение по чл. 30, ал. 6 във връзка с чл. 30, ал. 4, т. 5 от ЗМСМА по отношение на общинския съветник Лазар Николов Влайков.

На заседанието присъстват следните членове на ОИК Септември:

Председател

Мануел Христов Манчев

Зам. председател

Стоян Венциславов Дамянов

Секретар

Ваня Славова Биволарска

Членове

1. Владимира Йорданова Бояджийска

2. Павлина Александрова Чеширова

3. Цветелина Спасова Райкова

4. Наталия Иванова Тряскова

5. Наташа Запрянова Шопова

6. Павлинка Станоева Церовска

Заседанието се ръководи от председателя на ОИК Септември Мануел Христов Манчев.

След като се констатира наличието на кворум за редовно провеждане на заседанието същото беше открито от председателя в 17:05 часа.

**По точка единствена от дневния ред:**

В ОИК Септември е постъпило Уведомление вх. № 42/10.11.2017 г. от Председателя на Общинския съвет – гр. Септември на основание чл. 30, ал. 6 от ЗМСМА. В същото са изложени фактически твърдения, че общинския съветник Лазар Николов Влайков е отсъствал неоснователно,без уважителна причина, след като е бил надлежно уведомен, от три поредни заседания на Общински съвет, гр. Септември, проведени съответно на 29.09.2017 г., 25.10.2017 г. и 09.11.2017 г. Единствено за сесията проведена на 09.11.2017 г. от 13:30 до 13:39 часа Общинският съветник бил уведомил Председателят на Общинския съвет за отсъствието. Изложени са съображения, че отсъствието на общинския съветник Лазар Влайков от цитираните заседания на Общински съвет Септември се дължат на обстоятелството, че по отношение същия е наложена мярка за неотклонение „домашен арест”, поради което е налице неоснователно отсъствие от три поредни заседания на общинския съвет. Твърди се, че Влайков не е предприемал действия, въпреки предвидената от закона възможност, за получаване на прокурорско разрешение за явяване на сесии на общинския съвет. Заключава се, че е налице неоснователно отсъствие на общинския съветник от три поредни заседания на общинския съвет, тъй-като наложената по отношение на Лазар Николов Влайков мярка за неотклонение по съществото си се явява принудителна мярка, а не извинителна.

Към уведомлението са приложени следните документи: Протокол № 43/09.11.2017 г. за заседание на Общински съвет гр. Септември, Протокол № 42/25.10.2017 г. за заседание на Общински съвет гр. Септември, Протокол № 41/29.09.2017 г. за заседание на Общински съвет гр. Септември, Справка за участие на общинските съветници в работата на заседание на Общински съвет и постоянни комисии през месец септември 2017 г. от 03.10.2017 г., Справка за участие на общинските съветници в работата на заседание на Общински съвет и постоянни комисии през месец октомври 2017 г. от 27.10.2017 г., Справка за участие на общинските съветници в работата на заседание на Общински съвет и постоянни комисии през месец ноември 2017 г. от 10.11.2017 г., Протокол за уведомяване и връчване на материалите на общинските съветници към Общински съвет Септември за заседание на 29.09.2017 г., Протокол за уведомяване и връчване на материалите на общинските съветници към Общински съвет Септември за заседание на 25.10.2017 г., Протокол за уведомяване и връчване на материалите на общинските съветници към Общински съвет Септември за заседание на 09.11.2017 г., Извлечение от регистъра на Обшински съвет Септември за присъствие на общинските съветници на проведените заседания, Уведомление от Лазар Николов Влайков вх. № 397/09.11.2017 г.

ОИК Септември, счита че е изправена пред хипотезата на чл. 30, ал. 6 от ЗМСМА във връзка с чл. 30, ал. 4, т. 5 от ЗМСМА /в уведомлението погрешно е посочена разпоредбата чл. 30, ал. 1, т. 5 от ЗМСМА/.

На основание чл. 30, ал. 6 от ЗМСМА и Решение № 3054/01.02.2016 г. на ЦИК, гр. София е изпратено писмено уведомление до общинския съветник Лазар Николов Влайков за постъпилото уведомление от председателя на Общински съвет – Септември и приложените към същото документи, като общинският съветник е уведомен за възможността да представи писмено възражение пред ОИК Септември в тридневен срок от получаване на уведомлението.

Изискани са документи от Общински съвет, гр. Септември относно обстоятелството кога по отношение на Лазар Николов Влайков е взета мярка за неотклонение „домашен арест” и изменяна ли е същата в последствие.

В ОИК Септември е постъпило Възражение вх. № 47/13.11.2017 г. от Общинския съветник Лазар Николов Влайков против Уведомление вх. № 42/10.11.2017 г. от Председателя на Общинския съвет – гр. Септември, с което се твърди да са налице предпоставките по чл. 30, ал. 4, т. 5 от ЗМСМА. Във възражението се твърди, че не са налице основания за прекратяване на пълномощията на общинския съветник Лазар Николов Влайков, като се излагат обстоятелства, че същият не е бил надлежно уведомяван за проведените сесии на Общински съвет, Септември, както и че е налице основателна причина за отсъствието му от сесията, проведена на 09.11.2017 г. Представени са призовка за явяване в съдебно заседание за въззивна проверка на Определение, постановено по ЧНД № 2019/2017 г., Протокол от съдебно заседание по ЧНД № 2019/2017 г. по описа на ПРС, проведено на 09.11.2017 г., Определение постановено по ЧНД № 2019/2017 г. по описа на ПРС от 09.11.2017 г.

За изясняване на обективната фактическа обстановка от ОИК Септември са изискани и по преписката са приложени: Отговор вх. № 48/13.11.2017 г. от Председателя на Общински съвет - Септември, Становище вх. № 51/16.11.2017 г. от Председателя на Общински съвет - Септември, Определение от 08.09.2017 г., постановено по ЧНД 1619/2017 г. по описа на ПРС, с вх. № 53/16.11.2017 г., Протокол и Определение от 12.09.2017 г., постановено по ВЧНД 665/2017 г. по описа на ПОС, с вх. № 54/16.11.2017 г.

От получената обратна разписка вх. 52/16.11.2017 г. е видно, че Лазар Николов Влайков е получил уведомлението изпратено от ОИК Септември на 15.11.2017 г.

Изискани са справки от Окръжна Прокуратура Пазарджик и Окръжна Прокуратура Пловдив за подавано от Влайков искане по реда на чл. 62, ал. 1 от НПК.

Комисията се запозна и обсъди възражението и всички приложени и постъпили по преписката документи.

Констатира се, че за периода от 08.09.2017 г. до 09.11.2017 г. /когато е датата на последната от трите проведени сесии на Общински съвет Септември, от които общинският съветник е отсъствал/ по отношение на Влайков е била наложена мярка за неотклонение „домашен арест”.

В тази връзка са поискани доказателства за обстоятелството дали общинския съветник Л. Влайков е подавал искане до компетентните органи за получаване на разрешение за явяване на сесиите на Общински съвет – Септември. Към настоящия момент не са постъпили данни от ОП Пазарджик и от ОП Пловдив в тази насока.

Предходното заседание на ОИК Септември е отложено до получаване на информация от Окръжна Прокуратура, гр. Пловдив дали общинския съветник Л. Влайков е подавал искане до компетентните органи за получаване на разрешение за явяване на сесиите на Общински съвет – Септември

С писмо вх. № 57/23.11.2017 г. ОИК Септември е уведомена, че общинския съветник Лазар Николов Влайков за периода от 08.09.2017 г. до 09.11.2017 г. е бил с мярка за неотклонение „домашен арест”, която се изпълнява на адрес село Виноградец, област Пазарджик, ул. „40 – та” № 5. За същия период не е постъпвало искане от Влайков за напускане на жилището с цел явяване на сесия на Общинския съвет Септември, както и по други причини.

ОИК Септември, след като обсъди събраните по преписката писмени доказателства, както и възражението, подадено от общинския съветник Влайков, съобрази следното:

Съгласно разпоредбата на чл. 30, ал. 4, т. 5 от ЗМСМА пълномощията на общински съветник се прекратяват предсрочно когато, без да е уведомил писмено председателя на общинския съвет за неучастието си в заседанието на съвета по уважителни причини - служебна ангажираност, отсъствие от страната, заболяване и други, не участва в три поредни или в общо пет заседания на общинския съвет през годината.

Съгласно утвърдената съдебна практика на Върховния административен съд в конкретната хипотеза водещото е причината за отсъствието от сесии на общинския съвет, а не уведомяването, което може да се направи и в последствие /Решение № 9335/05.07.2010 г. по адм. дело 6431/2010 г. на ВАС/. На ОИК Септември е известна и практиката на ВАС, обективирана в Решение № 15881/22.12.2010 г. постановено по адм. дело № 14633/2010 г. на ВАС, съгласно която наложената мярка за неотклонение „задържане под стража” обективно възпрепятства общинския съветник да се яви на насроченото заседание, поради което и представлява уважителна причина за неявяването по смисъла на закона.

Видно от представеното в срок възражение от Влайков, същият не оспорва отсъствието от три поредни сесии на Общински съвет Септември, като излага съображения в две основни насоки. На първо място твърди, че не е надлежно уведомен за сесиите, проведени на 29.09.2017 г. и на 25.10.2017 г. като се позовава на разпоредбата на чл. 69, ал. 4 от ПОДОСОСВСА. На второ място във възражението се твърди, че за сесията проведена на 09.11.2017 г. от 13:30 часа е подадено писмено уведомление до председателя на общинския съвет с приложена призовка за съдебно заседание по ч.н.д. № 2019/2017 г. по описа на РС Пазарджик за същата дата от 14:00 часа. В тази връзка счита, че е налице уважителна причина за отсъствието му.

ОИК счита, че следва да бъдат съобразени три основни обстоятелства.

На първо място налице ли е отсъствие от три поредни сесии на ОИК Септември на общинския съветник Лазар Влайков. Видно от представените по преписката писмени доказателства за проведените сесии, ОИК Септември счита, че такова отсъствие безспорно е налице. Това не се оспорва и в подаденото възражение.

На второ място – уведомен ли е Лазар Влайков за проведените сесии на Общинския съвет Септември на дати 29.09.2017 г., 25.10.2017 г. и 09.11.2017 г.

По преписката са приложени протоколи за уведомяване и връчване на материалите на общинските съветници за сесиите, проведени на 29.09.2017 г., 25.10.2017 г. и 09.11.2017 г. В протоколите са посочени датите, на които общинските съветници, включително и Лазар Влайков, са уведомени за цитираните сесии, като са подписани от лицето по чл. 29 а, ал. 2 от ЗМСМА и от председателя на Общински съвет Септември. Приложена е извадка от сайта на Община Септември, от който е видно, че е обнародвано обявление за всяка една от сесиите проведени на 29.09.2017 г., 25.10.2017 г. и 09.11.2017 г., ведно с материалите за заседанието и дневния ред.

Съгласно разпоредбата на чл. 69, ал 4 от ПОДОСОСВСА уведомяването на общинските съветници може да се извършва по електронен път, по телефон или по друг начин.

С оглед изложеното ОИК Септември, счита че е налице редовно уведомяване на общинския съветник Лазар Николов Влайков за сесиите на Общински съвет Септември, проведени на 29.09.2017 г., 25.10.2017 г. и 09.11.2017 г.

На трето място – налице ли са уважителни причини за отсъствието на общинския съветник Лазар Влайков от проведените сесии на Общински съвет Септември на дати 29.09.2017 г., 25.10.2017 г. и 09.11.2017 г.

Видно от събраните писмени доказателства за периода от 29.09.2017 г. до 09.11.2017 г. по отношение на Лазар Влайков е наложена мярка за неотклонение „домашен арест”. За този период от време от Лазар Влайков не е постъпвало искане за напускане на жилището с цел явяване на сесия на Общинския съвет Септември, както и по други причини, съгласно постъпилата справка от Окръжна Прокуратура Пловдив.

Горното налага извода, че Лазар Николов Влайков се е поставил в невъзможност да се яви на цитираните три сесии на Общински съвет Септември, като не е предприел необходимите действия за получаване на разрешение за това, въпреки предоставената му от закона възможност за това /чл. 62, ал. 1 от НПК/. Тази невъзможност не може да се счете за обективна, предвид непредприемането от страна на общинския съветник Влайков на действия за получаване на разрешение за явяване на цитираните сесии. Друг би бил въпроса, ако своевременно е поискано разрешение от страна на компетентните органи и то е отказано /по аргумент от Решение № 15881/22.12.2010 г. постановено по адм. дело № 14633/2010 г. на ВАС/. В настоящия случай искане за напускане на жилището от страна на Влайков не е постъпвало пред компетентните органи, поради което същият сам, поради собственото си бездействие, се е поставил в невъзможност да се яви на сесиите на Общински съвет Септември, проведени на 29.09.2017 г., 25.10.2017 г. и 09.11.2017 г.

Предвид изложеното комисията не обсъжда представеното уведомление от председателя на общинския съвет, както и приложената призовка, тъй-като и за тази сесия не е искано разрешение от страна на Влайков за напускане на жилището си.

Прави се предложение за прекратяване на пълномощията на Лазар Николов Влайков като общински съветник в Община Септември.

Гласували:

Мануел Христов Манчев

Стоян Венциславов Дамянов

Ваня Славова Биволарска

Владимира Йорданова Бояджийска

Павлина Александрова Чеширова

Цветелина Спасова Райкова

Наталия Иванова Тряскова

Наташа Запрянова Шопова

Павлинка Станоева Церовска

Предвид всичко изложено, след проведеното гласуване, и след като взе предвид разпоредбата на чл. 85, ал. 4 от Изборния Кодекс, както и на основание чл. 87 от ИК, във връзка с т. I от Решение № 3054 – МИ/01.02.2016 г. на ЦИК, във връзка с чл. 30, ал. 4, т. 5, от ЗМСМА, ОИК СЕПТЕМВРИ

**Р Е Ш И:**

**1. ПРЕКРАТЯВА ПРЕДСРОЧНО ПЪЛНОМОЩИЯТА** на **Лазар Николов Влайков** общински съветник в Община Септември, издигнат от ПП ГЕРБ, обявен за избран за общински съветник в Община Септември на изборите за общински съветници и кметове, проведени на 25.10.2015 г. с Решение № 174-МИ/26.10.2015 г. на ОИК Септември, считано от 23.11.2017 г.

**2. ОБЕЗСИЛВА** издаденото на **Лазар Николов Влайков**, УДОСТОВЕРЕНИЕ № 7/02.11.2015 г. за избран за общински съветник в Община Септември, издигнат от ПП ГЕРБ.

**3. ОБЯВЯВА** за избран за общински съветник в Община Септември следващия в листата на ПП ГЕРБ, регистрирана с Решение 77 – МИ/21.09.2015 на ОИК Септември Йордан Александров Кръстев, ЕГН 8804133520.

Решението на ОИК Септември подлежи на обжалване пред Административен съд, гр. Пазарджик по реда на чл. 459 от Изборния Кодекс в седемдневен срок от днес.

На основание чл. 30, ал. 8 от ЗМСМА препис от настоящето решение да се изпрати на Председателя на Общински съвет – Септември в тридневен срок от влизането му в сила.

Други въпроси за решаване в настоящето заседание на ОИК Септември не бяха поставени.

 След приключването на въпросите от приетия дневен ред и тъй-като не се поставиха други въпроси за обсъждане, заседанието беше закрито в 20:15 часа.

Председател

Мануел Христов Манчев

Зам. председател

Стоян Венциславов Дамянов

Секретар

Ваня Славова Биволарска

Членове

1. Владимира Йорданова Бояджийска

2. Павлина Александрова Чеширова

3. Цветелина Спасова Райкова

4. Наталия Иванова Тряскова

5. Наташа Запрянова Шопова

6. Павлинка Станоева Церовска